
Őszi búza vonalak zászlóslevelében lévő antioxidáns és detoxifikáló rendszerek vizsgálata Fusárium fertőzés alatt

A kalászfuzáriózis napjainkban is komoly problémákat okoz, ezért fontos szerepet kap a vele szemben ellenállóságot mutató kultúrnövényeink nemesítése, a bennük megtalálható védekező mechanizmusok pontosabb megismerése és erősítése, mint például a szisztematikus szerzett rezisztencia kialakítása, fent tartása, illetve a fertőzés bekövetkeztével szembeni rezisztencia kialakítása.
Kísérleteinkhez 4 búza vonalat használtunk fel (2 vonal rezisztens, 2 vonal szenzitív), melyeket virágzás után fertőztünk Furárium graminearum illetve F. culmorum izolátumokkal. A mintavétel zászlóslevelekből történt, a tejes érés stádiumában. A kísérletek során egyaránt vizsgáltuk a nem enzimatikus (aszkorbát, glutation tartalom) és az enzimatikus antioxidáns rendszereket ( szuperoxid dizmutáz-SOD, kataláz-CAT, glutation reduktáz-GR, glutation transzferáz-GST, gvajakol peroxidáz-GPOX), illetve a fertőzés hatására bekövetkező változásokat a génexpresszió szintjén is a választott gének esetében. Mindkét gomba fertőzés esetén hasonló reakciókat kaptunk. A két szenzitív vonalnál megfigyelhető az aszkorbát tartalom csökkenése, a glutation tartalom növekedése. Az enzimek aktivitása esetén a szuperoxid-dizmutáz működése fokozódott, míg a katalázé és glutation reduktázé csökkent, a glutation transzferáz bizonyos esetekben nőtt, míg a gvajakol peroxidázé minden esetben nőtt a kontroll növényekéhez képest. Mivel rezisztens vonalaknál a glutation transzferáz és gvajakol peroxidáz működése mutatott növekedést, megvizsgáltuk néhány stressz folyamatokban nagy jelentőségű GST és GPOX gén transzkript szint változásait a fertőzés hatására. Génexpresszió szintjén a szenzitiv vonalak esetén a tau csoportba tartozó GST-k expressziója növekedett, míg a rezisztens vonalaknál egy phi csoportba tartozó GST expressziója is jól láthatóan megemelkedett.
A nemesítésben fontos szerepet játszó rezisztenciának több típusa ismert, az általunk vizsgált Sumai3 már magával a fertőzés kialakulásával szemben is rezisztenciát, míg a másik rezisztens vonal fertőződött és szisztematikus szerzett rezisztenciát mutatott. Ez utóbbi kialakításában vélhetőleg fontos szerepet játszanak a phi és tau csoportba tartozó GST-k, melyeknek fertőzés alatti expressziójuk ugrásszerűen megnőtt.



